
סדר היום:	הצעת חוק לשחרור מוקדם של אסירים (תיקוני חקיקה), התשנ"ח-1998, של חבר הכנסת ראובן ריבלין

הצעת חוק לשחרור מוקדם של אסירים (תיקוני חקיקה), התשנ"ח-1998,
של חבר הכנסת ראובן ריבלין

היו"ר אמנון רובינשטיין:

	רבותי, אני פותח את ישיבת ועדת החוקה, חוק ומשפט. אני רוצה לסכם את הנושא. אני אתן משפט אחד לרובי ריבלין, ומשפט אחד לנציגת הקורבנות.

ראובן ריבלין:

	רבותי, משך הדיונים בחוק זה עלה על כל חוק אחר.

היו"ר אמנון רובינשטיין:

	 שמונה שנים.

ראובן ריבלין:

	הוועדה דנה בהצעת החוק הזאת הלוך וחזור, היה גם דיון לקראת החלה של דין רציפות, וגם בעניין זה היו חילוקי דעות, ועכשיו אני מבקש להכין את הצעת החוק לקריאה שנייה ושלישית, שהרי גם כאן, איזו הצבעה שלא תהיה, ההצעה תעלה להצבעה בפני מליאת הכנסת.

	לצערי הרב, הצעת חוק זו נצמדה על-ידי כאלה ואחרים כאילו היא באה לטפל בגופו של אדם ולא בגופו של עניין. הואיל ויש סעיף אחד שיכול לתת משמעות כזאת או אחרת, אם כי גם בחוקים אחרים כך נכתב בכל פעם שמדובר על דברים פרוצדורליים הנוגעים למצב שבו החל מאותו זמן ינהגו עם אנשים הנמצאים במצב מסוים, אני מציע למחוק את סעיף 3, על מנת להסיר כל ספק מלב.

	אני מציע גם למחוק את סעיף 4.

	יושב-ראש הוועדה מבקש ממני להוסיף סעיף שאומר, שתחילתו של חוק זה תהיה רק מעכשיו.


היו"ר אמנון רובינשטיין:

	 אני אגיד מה אני רוצה.

ראובן ריבלין:

	 כל דבר שייאמר, אם הוא לא יהיה מחוק, הוא גם יהיה לגופו של אדם, כי יבואו ויאמרו: אתם מתכוונים שזה לא יחול.

	כדי להסיר כל ספק מלב, אני מצהיר שאין לי שום כוונה, וסעיף 3 יימחק. כאשר סעיף 3 נכתב, עוד בזמנו, הנוהג בסעיפים כאלה היה תמיד לכתוב כך, משום שהמובן מאליו טוב שייאמר מפעם לפעם, אבל זה מובן מאליו. אני מציע למחוק את סעיף 3, ומבקש מחברי הוועדה לא לראות בזה עניין חדש. תחילת החוק עם פרסומו.

	אני מציע גם למחוק את סעיף 4, לאשר את סעיפים 1 ו-2, שבאים לקבוע מסגרת חדשה, נורמה חדשה, שבמרכזה שיקום האסיר, על מנת שיבואו ויאמרו: אין יותר שליש קדוש.

	בקשתי, כיוזם הצעת החוק, להעביר את סעיפים 1 ו-2 כמו שהם, למחוק את סעיפים 3 ו-4, להעלות את זה לדיון במליאה. אם יהיו הסתייגויות, נדון בהסתייגויות, נפיל אותן או נקבל אותן.

אופיר פינס-פז:

	 ב-11:00 יש מליאה, ואין לוועדה אישור לעבוד בנושא הזה אחרי המליאה.

היו"ר אמנון רובינשטיין:

	 אני אשתדל להצביע לפני זה.

אורה ברס:

	בתי תמר נרצחה לפני שלוש שנים, ובאתי לדבר בשם הקורבנות. 50 שנה מדינת ישראל מחוקקת חוקים כדי להקל על העבריינים, לסייע להם, לשקם אותם, ואת הקורבנות שכחו. החוק הזה הוא לעג לרש. מה שיקרה הוא, שאנסים ושודדי קשישים ומתעללים בילדים יסתובבו ברחובות במסות. אולי יעשו דלת מסתובבת, שנכנסים, וישר יוצאים...

ראובן ריבלין:

	 כל אלה שאת מדברת עליהם, לא יקבלו אפילו יום אחד.

אופיר פינס-פז:

	 איפה כתוב שהם לא יקבלו?

היו"ר אמנון רובינשטיין:

	 אני לא פותח דיון.

דוד טל:

	 אדוני, היות ורובי ריבלין מחק שני סעיפים, אני רוצה לקבל הבהרות, מפני שהגשתי הסתייגויות. אם הוא מוחק את סעיף 4, ואני מבין שהחוק נכנס לתוקף עם פרסומו, אני מוחק את ההסתייגות השנייה שלי, אם הוראות חוק זה יחולו רטרואקטיבית, אם זה מובן מאליו מהחוק עצמו, אני רוצה לשאול את היועץ המשפטי אם זה כך. אם זה כך אני אוריד גם את ההסתייגות הראשונה.

יעל דיין:

	 יש לי כאן כ-25 הסתייגויות ספציפיות שאני מבקשת שהחוק הזה לא יחול עליהן, הן מכילות הכול, לבד מעוון.

היו"ר אמנון רובינשטיין:

	 אני מעמיד להצבעה את הדברים הגדולים שהוזכרו בישיבה הקודמת.

ראובן ריבלין:

	 אדוני, אבקש עוד משהו אחד.

אופיר פינס-פז:

	 אני מבקש הצבעה.

היו"ר אמנון רובינשטיין:

	 אני מצביע קודם כול על העניין המרכזי, שאני העליתי.

יוסי כץ:

	זה לא פייר. הגשתי הסתייגויות, אם ההסתייגויות שלי לא יתקבלו, יכול להיות שאני אצביע נגד החוק.

היו"ר אמנון רובינשטיין:

	 אני רוצה להזכיר את שלוש ההסתייגויות הגדולות שהסכמנו עליהן בישיבה הקודמת, ועל-פי זה כל אחד יוכל להחליט מה הוא עושה. היו ארבעה נושאים: אחד - שייאמר בחוק במפורש, שהחוק חל רק מעכשיו ולעתיד, כדי להסיר כל ספק. השני - שהחוק לא יחול על שום עבירה שיש עליה עונש מינימום. השלישי - שהחוק לא יחול על עבירות ספציפיות.

יעל דיין:

	 הגשתי רשימה.

יוסי כץ:

	 דיברנו על מאסר ראשון.

יוסף לפיד:

	 ועל רטרואקטיביות.

היו"ר אמנון רובינשטיין:

	 דיברתי על זה שהוא יחול רק על מי שנידון למאסר לאחר תחילת החוק הזה.

	אני מצביע על ההסתייגות הראשונה, שהיא שלי, ושהיא תנאי שלי לתמיכה בחוק הזה: במקום סעיף 3 יהיה כתוב "הוראות חוק זה יחולו על מי שנידון למאסר לאחר תחילתו של חוק זה"? מי בעד ההסתייגות?

דורית ואג:

	יש פה יותר מדי אנשים מישראל אחת.

היו"ר אמנון רובינשטיין:

	 מי בעד?

דורית ואג:

	אני לא מצליחה לספור.

	(קוראת בשמות חברי הוועדה)

	אמנון רובינשטיין				- בעד
	קולט אביטל					- בעד
	טלב אלסאנע					- אינו נוכח
	עוזי ברעם, במקומו סופה לנדבר	- בעד
	עזמי בשארה				- בעד
	יעל דיין				- בעד
	דוד טל				- נגד
	שאול יהלום				- בעד
	יוסי כץ				- נגד
	אליעזר כהן				- בעד
	ציפי לבני, במקומה איוב קרא	- נגד
	יוסף לפיד				- בעד
	יצחק סבן				- נגד
	אופיר פינס-פז			- בעד
	דליה רבין-פילוסוף			- בעד
	אברהם רביץ				- נגד
	רובי ריבלין				- נגד
	יובל שטייניץ, ישראל כץ במקומו	- נגד
	נתן שרנסקי				- אינו נוכח

היו"ר אמנון רובינשטיין:

	 תוצאות ההצבעה: עשרה בעד, שבעה נגד.

אופיר פינס-פז:

	 זה נכנס לגוף החוק, זה לא הסתייגות.

היו"ר אמנון רובינשטיין:

	 אפשר להגיש הסתייגויות לזה.

	כעת יש לנו עוד הצבעה חשובה, שהחוק לא חל על עבירות שיש עליהן עונשי מינימום.

שאול יהלום:

	 נחליט באופן עקרוני אם זה חל על סוג של עבירות, אולי יש 20 עבירות.

דורית ואג:

	מי בעד שזה לא יחול על עבירות שיש עליהן עונשי מינימום?

הצבעה
אושר פה אחד שהחוק לא יחול על עבירות שיש עליהן עונשי מינימום.

היו"ר אמנון רובינשטיין:

	התקבל פה אחד.

	רבותי, ההצבעה הבאה היא על כך שהחוק לא יחול על עבירות מסוימות, ואחר כך נחליט על איזה.

יעל דיין:

	 הגשתי רשימה.

שאול יהלום:

	 נקים ועדת משנה.

היו"ר אמנון רובינשטיין:

	 מי בעד?

הצבעה
אושר פה אחד שהחוק לא יחול על עבירות מסוימות, ובהמשך יחליטו איזה עבירות.

היו"ר אמנון רובינשטיין:

	 דבר אחרון, שזה יחול רק על מי שזה מאסר ראשון שלו. מי בעד? 

קריאות:

	- - -

	(ההצבעה שוסעה בקריאות, ולא הוכרזה תוצאה)

היו"ר אמנון רובינשטיין:

	 אופיר פינס, מה ההצעה שלך?

אופיר פינס-פז:

	 הצעתי עוד שתי הסתייגויות חשובות: האחת- שזה רק לגבי מי שנשפט ונאסר במאסר ראשון, כי יש תופעה של רצידיביסם, שאדם יושב שלוש פעמים בבית סוהר, למשל.

יוסי כץ:

	 יש לי הצעה יותר טובה.

אופיר פינס-פז:

	 ההצעה השנייה - ביקשתי גם להוסיף - - -

קריאות:

	- - -

היו"ר אמנון רובינשטיין:

	 רבותי, אני לא יכול לקיים את הישיבה.

דליה רבין-פילוסוף:

	 אמנון רובינשטיין, למה לא מצביעים בעד הסעיפים עצמם?

היו"ר אמנון רובינשטיין:

	 נצביע, אבל קודם כול מצביעים על תיקונים.

	אני מצביע על ההצעה הראשונה של אופיר פינס, שזה יחול רק לגבי אדם שזה המאסר הראשון שלו. מי בעד? מי נגד? מי נמנע.

הצבעה
בעד ההצעה של אופיר פינס - חמישה
נגד - 9
נמנעים - 2
ההצעה של חבר הכנסת א' פינס-פז לא נתקבלה.

היו"ר אמנון רובינשטיין:

	תוצאות ההצבעה הן חמישה בעד, תשעה נגד ושני נמנעים.

	כעת יש הצעה של יוסי כץ, שזה יחול רק על אדם שנדון ללמעלה משנתיים מאסר.

יעל דיין:

	 ההצעה שלי הפוכה. אני מבקשת להצביע על ההצעה שלי.

היו"ר אמנון רובינשטיין:

	 מי בעד ההצעה של יוסי כץ? מי נגד?

הצבעה
בעד ההצעה של יוסי כץ - מיעוט
נגד - רוב
ההצעה של חבר הכנסת י' כץ לא נתקבלה.

היו"ר אמנון רובינשטיין:

	 ההצעה נפלה.

יעל דיין:

	 אני הצעתי הצעה אחת שתואמת את ההצעה של אופיר פינס וזה מאסר ראשון.

היו"ר אמנון רובינשטיין:

	 זה נפל.

יעל דיין:

	 כדאי להוסיף לזה--

אברהם רביץ:

	 אין להוסיף, כי זה נפל.

יעל דיין:

	--שזה גם עבירה ראשונה.

היו"ר אמנון רובינשטיין:

	 אבל זה לא נתקבל.

יעל דיין:

	 יכול להיות מעצר ראשון של פדופיל, ויש לו 20 עבירות נוראות.

היו"ר אמנון רובינשטיין:

	 יעל דיין, זה לא נתקבל, אז את לא צריכה לטעון נגד זה.

	נותר לי דבר אחד, וזה רשימת העבירות.

יעל דיין:

	 יש הגדרה כללית.

היו"ר אמנון רובינשטיין:

	 תשמעי את ההצעה שלי.

יעל דיין:

	אני מבקשת, אנחנו טורחים על זה כבר שנה. הצעת החוק תוגבל לעבירות מסוג עוון, שגזר-הדין עליהן הוא רק עד שלוש שנות מאסר. למה? כי אנחנו רוצים לתת שחרור ושיקום לעבירות כמו, למשל, שאדם גנב רכב בפעם הראשונה, ביצע שוד קטן פעם ראשונה, נתפס בהפגנה.

ראובן ריבלין:

	 אדם שהוא נרקומן, יכול להיות מואשם בפשע.

יעל דיין:

	 יש אפשרות לשחרר בהיתר מיוחד.

היו"ר אמנון רובינשטיין:

	 יש שלוש הצעות לגבי זה: ההצעה של יעל דיין, ההצעה של שאול יהלום להקים ועדת משנה והצעה שלישית של שלמה שהם, הוא אומר להסמיך את שר המשפטים באישור ועדת החוקה להוציא עבירות. מי בעד ההצעה של שלמה שהם? מי נגד?

הצבעה
בעד ההצעה של שלמה שהם - 10
נגד - 1
ההצעה של שלמה שהם, להסמיך את שר המשפטים להוציא עבירות 
באישור ועדת החוקה, חוק ומשפט, נתקבלה.

אופיר פינס-פז:

	צריך לכתוב ששר המשפטים צריך להביא הצעה תוך שלושה חודשים מיום פרסום החוק.

היו"ר אמנון רובינשטיין:

	 מי בעד ההצעה הנוספת שזה יהיה תוך שלושה חודשים?

קריאות:

	- - -	

היו"ר אמנון רובינשטיין:

	חברת הכנסת יעל דיין מציעה שעד ששר המשפטים יגיש את ההצעה שלו וועדת החוקה תאשר, החוק לא ייכנס לתוקף.

אופיר פינס-פז:

	 תגיד לו שיביא הצעה עד שלושה חודשים, מה הבעיה?

היו"ר אמנון רובינשטיין:

	 משרד המשפטים הסכים שזה יוגש תוך שלושה חודשים.

	יש עוד סעיף אחד שלא הצבעתי עליו, וזה התחולה. ההצעה המקורית היתה תחולה בעוד שלושה חודשים, כעת הציע היוזם שזה יהיה מיידי.

ראובן ריבלין:

	 מיום הפרסום.

היו"ר אמנון רובינשטיין:

	 אני מציע שהתחולה תהיה בעוד שלושה חודשים, ואם זה ייפול זה יהיה ביום הפרסום. מי בעד שלושה חודשים?

הצבעה
בעד ההצעה - 10
אושרה ההצעה שהתחולה תהיה בעוד שלושה חודשים.

ראובן ריבלין:

	 המשמעות היא שסעיף 4 חוזר.

היו"ר אמנון רובינשטיין:

	 רבותי, אנחנו מצביעים על הצעת החוק, עם התיקונים שהתקבלו. כל חברי הכנסת שהגישו הסתייגויות, זה מאושר. מי בעד?


ראובן ריבלין:

	 הצבעה שמית.

היו"ר אמנון רובינשטיין:

	 בסדר, הצבעה שמית.

דורית ואג:

	(קוראת בשמות חברי הוועדה)

	אמנון רובינשטיין				- נגד
	קולט אביטל					- נגד
	טלב אלסאנע					- בעד
	עוזי ברעם, במקומו סופה לנדבר		- נגד
	עזמי בשארה					- בעד
	יעל דיין					- נגד
	דוד טל					- בעד
	שאול יהלום					- נגד
	יוסי כץ					- בעד
	אליעזר כהן					- בעד
	ציפי לבני, במקומה ישראל כץ		- בעד
	יוסף לפיד					- נגד
	יצחק סבן					- בעד
	אופיר פינס-פז				- נגד
	דליה רבין-פילוסוף				- נגד
	אברהם רביץ					- בעד
	ראובן ריבלין					- בעד
	יובל שטייניץ					- אינו נוכח
	נתן שרנסקי					- אינו נוכח

היו"ר אמנון רובינשטיין:

	 תשעה בעד, שמונה מתנגדים. הצעת החוק עולה לקריאה שנייה ושלישית. הישיבה נעולה.

הישיבה ננעלה בשעה 10:15





